
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	3 martie 2011

	Nr.
	27/87


R A P O R T
asupra
 proiectului de Lege pentru completarea art. 60 alin. (1) din Legea nr.53/2003-Codul Muncii 

(Plx 574/2010),
a propunerii legislative pentru completarea art.132 din Legea nr.53/2003 - Codul Muncii 
(Plx 689/2010)

şi a propunerii legislative privind modificarea Legii nr. 53 din 24 ianuarie 2003- Codul Muncii
(Plx 789/2010)

În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată cu dezbaterea pe fond, în procedură obişnuită, a proiectului de Lege pentru completarea art.60 alin.(1) din Legea nr.53/2003 - Codul Muncii (PLx 574/2010), a propunerii legislative pentru completarea art.132 din Legea nr.53/2003 - Codul Muncii (Plx 689/2010) şi a propunerii legislative privind modificarea Legii nr.53 din 24 ianuarie 2003- Codul Muncii (Plx 789/2010), trimise comisiei cu adresele 
nr. Plx 574/09.11.2010, nr. Plx 689/22.11.2010, respectiv nr.Plx 789/29.11.2010.

La întocmirea prezentului raport, în conformitate cu prevederilor art.68 alin.(1) din Regulamentul Camerei Deputaţilor, Comisia a avut în vedere:

· avizele favorabile ale Consiliului Legislativ (nr.453/19.04.2010, nr.777/18.06.2010 şi nr. 752/15.06.2010)

· avizele negative al Consiliului Economic şi Social (nr. 693/29.03.2010 şi nr.1487/28.06.2010)
· avizele Comisiei juridice, de disciplină şi imunităţi (nr.31/938/16.11.2010 - favorabil, nr.31/1058/07.12.2010 - negativ şi nr.31/1170/15.12.2010 - favorabil)
· avizul negativ al Comisiei pentru administraţie publică, amenajarea teritoriului şi echilibru ecologic (nr.26/1732/08.12.2010)
· avizele Comisiei pentru drepturile omului, culte şi problemele minorităţilor naţionale (nr.25/716/18.11.2010 - favorabil şi nr.25/755/15.12.2010 - negativ)
· avizele Comisiei pentru egalitatea de şanse pentru femei şi bărbaţi (nr.37/815/17.11.2010 - negativ, nr. 37/896/10.12.2010 - negativ)
· punctele de vedere negative ale Guvernului (nr.1463/07.06.2010, nr.2076/09.08.2010 şi nr.2069/09.08.2010).
Iniţiativele legislative au ca obiect de reglementare modificarea şi completarea Legii nr.53/2003 - Codul Muncii, cu modificările şi completările ulterioare.

Astfel, prin proiectul de Lege cu nr. Plx 574/2010 se prevede completarea alin. (1) al art.60, cu o nouă literă, lit.j), în sensul includerii concediului paternal, acordat în temeiul Legii nr.210/1999, între situaţiile pe durata cărora nu poate fi dispusă concedierea.

Prin propunerea legislativă cu nr. Plx 689/2010 se prevede completarea art.132 cu două alineate noi, alin.(6) şi (7), astfel ca salariaţii supermarketurilor care lucrează sâmbăta şi duminica să beneficieze de un spor de 200% din salariul de bază, iar nerespectarea acestei norme să fie sancţionată cu închiderea supermarketurilor sâmbăta şi duminica prin hotărâri ale unităţilor administrative în raza cărora acestea se află.

Prin propunerea legislativă cu nr. Plx. 789/2010 se propune includerea unor noi norme de încetare a contractului individual de muncă, respectiv modificarea dispoziţiilor privind durata timpului de muncă, a repausului săptămânal şi răspunderea contravenţională.
Comisia propune Plenului Camerei Deputaţilor respingerea  celor trei iniţiative legislative ţinând seama atât de avizele negative ale Consiliului Economic şi Social, precum şi de faptul că s-a considerat inoportună promovarea acestor legi în contextul depunerii la Parlament a proiectului de Lege privind modificarea şi completarea Legii nr.53/2003 - Codul Muncii, proiect dezbătut de către Guvern cu partenerii sociali şi asupra căruia Guvernul îşi va asuma răspunderea, potrivit procedurilor parlamentare şi constituţionale. 
Propunerile legislative fac parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 2 martie 2011 au participat, în conformitate cu prevederile art.55 din Regulamentul Camerei Deputaţilor, domnul Valentin Mocanu, Secretar de Stat în cadrul  Ministerului Muncii, Familiei şi Protecţiei Sociale şi domnii Radu Minea şi Ioan Piţulescu, din partea Consiliului Economic şi Social. 
La lucrările comisiei au fost prezenţi 29 de deputaţi, din totalul de 30 membri ai comisiei.

Raportul comisiei a fost adoptat cu majoritate de voturi (un vot împotrivă şi 3 abţineri).
Proiectul de lege cu nr. Plx 574/2010 a fost adoptat de Senat în şedinţa din 11 octombrie 2010, propunerea legislativă cu nr. Plx 689/2010  a fost respinsă de Senat în şedinţa din 17 noiembrie 2010, iar propunerea legislativă cu nr. Plx 789/2010 a fost respinsă de Senat în şedinţa din 24 noiembrie 2010.
Asupra celor trei proiecte de acte normative, Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,

Expert parlamentar Monica Rallu CURTA

